钦定古今图书集成/明伦汇编/皇极典/第243卷 > 书经 > 《益稷》
## 钦定古今图书集成/明伦汇编/皇极典/第243卷 > 书经 > 《益稷》

禹曰：“都！帝，慎乃在位。”帝曰：“俞！”禹曰：“安汝止，惟几惟康。
其弼直，惟动丕应。徯志以昭受上帝，天其申命用休。”

〈蔡传〉“慎乃在位”者，谨其在天子之位也。天位惟艰，一念不谨或以贻四海之忧，一日不谨或以致千百年之患。“惟几”所以审其事之发，“惟康”所以省其事之安。至于左右辅弼之臣，又皆尽其绳愆纠缪之职，内外交修，无有不至。若是则是惟无作，作则天下无不丕应。固有先意而徯我者，以是昭受于天，天岂不重命而用休美乎。

又

帝庸作歌曰：“敕天之命，惟时惟几。”乃歌曰：“股肱喜哉，
元首起哉，百工熙哉！”皋陶拜手稽首，飏言曰：“念哉！率
作兴事，慎乃宪。钦哉！屡省乃成。钦哉！”乃赓载歌曰：“元
首明哉，股肱良哉，庶事康哉！”又歌曰：“元首丛脞哉，股
肱惰哉，万事堕哉！”帝拜曰：“俞，往，钦哉！”

〈蔡传〉“惟时者，无时而不戒敕也；惟几者，无事而不戒敕也。盖天命无常，理乱安危，相为倚伏。今虽治定功成，礼备乐和，然顷刻谨畏之不存，则怠荒之所自起；毫发几微之不察，则祸患之所自生，不可不戒也。”此舜将欲作歌而先述其所以歌之意也。人臣乐于趋事赴功，则人君之治为之兴起，而百官之功皆广也。率，总率也。言人君当总率群臣以起事功，又必谨其所守之法度，盖乐于兴事者易至于纷更，故深戒之也。兴事而数考其成，则有课功核寔之效，而无诞慢欺蔽之失。两言“钦哉”者，兴事、“考成”，二者皆所当深敬而不可忽者也。此皋陶将欲赓歌而先述其所以歌之意也。舜作歌而责难于臣，皋陶赓歌而责难于君。君臣之相责难者如此，“有虞之治，兹所以为不可及也欤。”